Diari Oficial de la Generalitat Valenciana


Sumari del DOGV 4282, del 01-07-2002 (2002/6930)

ORDE de 13 de juny de 2002, de la Conselleria d'Innovació i Competitivitat, per la qual es regulen les ajudes a les PIME relacionades amb el sector de la comercialització del llibre que s'ubiquen al municipi de Requena.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4282

Data del DOGV
:   01-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/6930


Data del document
:   13-06-2002

Organisme emissor
:   Conselleria d'Innovació i Competitivitat

Tipus de document
:   Ordre

Descriptors 

:   * Requena
    * suport econòmic
    * petita i mitjana empresa
    * ajuda pública
    * indústria del llibre

ORDE de 13 de juny de 2002, de la Conselleria d'Innovació i Competitivitat, per la qual es regulen les ajudes a les PIME relacionades amb el sector de la comercialització del llibre que s'ubiquen al municipi de Requena. [2002/6930]
  
El llibre, la imatge i les arts gràfiques i totes les activitats que hi tenen relació constituïxen una gran riquesa cultural i econòmica per a la Comunitat Valenciana, amb una tradició a les nostres terres que es remunta als temps més antics de la nostra història.
  
La comercialització dels esmentats productes requerix un tractament diferencial, ja que esta activitat transcendix la mera faceta econòmica per a constituir una activitat de foment de la cultura, també relacionada amb l'oci.
  
La concentració d'activitats relacionades amb el sector del llibre en un municipi de les característiques de Requena suposarà una beneficiosa simbiosi per a ambdós, ja que, amb això es reforça l'important atractiu turístic de la ciutat i, d'altra banda, es presenta davant els consumidors una oferta àmplia i variada que hi justifica el desplaçament per a l'adquisició de llibres i altres objectes que hi tenen relació.
  
La novetat del projecte exigix un important esforç de part dels operadors privats, i també el suport de les administracions públiques a un projecte que es considera altament beneficiós per al conjunt de la Comunitat Valenciana.
  
S'assenyala que les ajudes que es concedisquen, d'acord amb el que s'ha previst en la present orde, ho seran en el marc del Reglament (CE) núm. 69/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/20 de 13 de gener de 2001).
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte de la present orde és establir el règim de la concessió d'ajudes per a la consolidació al municipi de Requena d'una estructura comercial i empresarial al voltant de la comercialització del llibre i la producció editorial.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
1. Les ajudes establides es destinaran a finançar les inversions dirigides a la tecnificació i/o el condicionament, mitjançant nou equipament i/o senyalètica dels establiments ubicats o que pretenguen ubicar-se al municipi de Requena, que es destinen a alguna de les activitats que seguidament s'esmenten, relacionades amb la venda de llibres, l'enquadernació, les arts gràfiques i les activitats connexes.
  
- Venda a l'engròs o al detall i/o restauració i enquadernació de llibres de qualsevol tipus.
  
- Venda major o menor de gravats, imatges, fotografies, postals, cartells, etc.
  
- Venda major o menor d'objectes de papereria i escriptori.
  
- Sales d'exposicions, vendes i/o subhastes de llibres, gravats, imatges, fotografies, postals, cartells, etc.
  
2. No es computaran com a despeses d'inversió les despeses d'estudi o projecte (excepte si hi són exigides pels servicis tècnics de la Direcció General de Comerç i Consum o estan expressament esmentades com a susceptibles de suport), fons de comerç, drets de traspàs, despeses d'alta, permisos i llicències, taxes i impostos (inclòs l'IVA), adquisició de béns usats, arrendaments financers i compra de mercaderies objecte de comercialització.
  
3. Així mateix, no es considerarà susceptible de suport la inversió consistent en l'adquisició de terrenys i/o locals comercials.
  
Article 3. Beneficiaris de les ajudes
  
1. Podran ser beneficiaris de les ajudes aquelles persones físiques o jurídiques, qualificades com a PIME, que exercisquen l'activitat en algun dels sectors assenyalats en l'article anterior, o vagen a accedir-ne a l'exercici, i que pretenguen portar a cap projectes en establiments comercials, amb accés directe des del carrer, ubicats al nucli urbà de Requena, que reunisquen les següents condicions:
  
- Estar donat d'alta, o procedir-hi a l'inici de l'activitat, en l'Impost d'Activitats Econòmiques, en una activitat a les quals fa referència l'article anterior.
  
- No facilitar o consolidar situacions que limiten la lliure competència.
  
- Anar dirigides a aconseguir-ne l'especialització i/o la modernització, mitjançant la introducció d'innovacions que, segons el criteri de la Conselleria d'Innovació i Competitivitat, comporten millores significatives en la funció pròpiament comercial.
  
2. Als efectes de les ajudes regulades en la present orde, s'entendrà per PIME aquelles empreses que reunisquen tots els requisits següents:
  
a) No superar els 250 treballadors.
  
b) Tindre una facturació en l'exercici immediatament anterior inferior a 40 milions d'euros,
  
c) Que el 25% o més del seu capital o dels seus drets de vot no pertanya a una altra empresa o conjuntament a diverses empreses que no responguen a la definició de PIME, llevat que es tracte de societats de capital risc, societats públiques, o d'inversors institucionals que no hi exercisquen control.
  
3. Les empreses que pretenguen accedir a les ajudes previstes en la present orde hauran de complir la normativa vigent emanada de la Conselleria, pel que fa a la seua inscripció en els registres, que hi siga procedent i, si és el cas, acreditar l'obtenció de les autoritzacions que se sol·licite i/o que corresponga.
  
Article 4. Característiques de les ajudes
  
Les ajudes que s'establixen en la present orde es materialitzaran mitjançant subvencions que podran arribar, com a màxim, al 50% de la inversió efectuada, amb el límit de 12.000 euros per projecte, i es consideren incompatibles amb les regulades en l'Orde de 18 de desembre de 2001, de la Conselleria d'Innovació i Competitivitat, per la qual es regulen les ajudes a la modernització de les PIME comercials.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades per la present orde hauran de dirigir-se a la Direcció General de Comerç i Consum i es presentaran en l'imprés normalitzat, als corresponents serveis territorials de Comerç, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades, a més a més, de la documentació que a continuació s'assenyala:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa d'estar el sol·licitant al corrent de les obligacions tributàries i davant la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, la validesa de la qual haurà d'estendre's a la data d'acabament del termini de presentació d'instàncies, i alta en l'Impost d'Activitats Econòmiques. En el cas de PIME que hi pretenguen ubicar-se, l'alta es presentarà al mateix temps que la justificació de la inversió.
  
c) Memòria comercial de l'empresa i de l'establiment objecte de la inversió, en relació amb el projecte que s'ha de desenvolupar, els pressupostos externs detallats per partides i els preus unitaris o les factures pro-forma.
  
d) Plànol de situació de l'establiment i de distribució actual i, si és el cas, futura.
  
e) Llicència municipal d'obres i/o d'obertura/activitat, o justificant que s'hi ha sol·licitat, en els casos que corresponga.
  
f) Dades de domiciliació bancària segons model facilitat a l'efecte (fitxa de manteniment de tercers), si no s'hi hagueren presentat amb anterioritat.
  
g) Declaració responsable de les ajudes de minimis concedides per qualsevol projecte a l'empresa durant els tres anys anteriors, amb indicació d'import, organisme, data de concessió i règim d'ajudes en què s'empara; o si és el cas, declaració que no se n'ha rebuda cap.
  
h) Declaració responsable acompanyada de la documentació laboral, comptable, fiscal i/o mercantil que acredite el compliment dels requisits establits en l'article 3.
  
i) Programa d'actuació que garantisca l'execució de la inversió en l'exercici en el qual es concedix la subvenció.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb la present orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
4. Podran ser objecte de suport els projectes executats entre el dia 1 de gener i el 15 de novembre de l'actual exercici.
  
5. El termini de presentació de sol·licituds serà des de l'endemà de la publicació de la present orde en el Diari Oficial de la Generalitat Valenciana fins al 10 de setembre de 2002.
  
Article 6. Criteris d'avaluació de les sol·licituds
  
Per a la concessió de les ajudes es valoraran, entre altres aspectes, la viabilitat del projecte i la seua capacitat de contribuir a la consolidació del municipi de Requena com un referent pel que fa a la comercialització de productes relacionats amb el llibre.
  
Article 7. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Innovació i Competitivitat dictarà resolució de concessió de l'ajuda en què es fixarà expressament la quantia i s'incorporaran, si és el cas, les condicions, obligacions i determinacions accessòries a què haja d'ajustar-se el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos, comptats des de la data de l'acabament del termini de presentació de sol·licituds.
  
4. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de 2 mesos comptadors des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a la dita concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte, als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
1. La Direcció General de Comerç i Consum realitzarà el control i el seguiment de les accions a través de les comprovacions que considere necessàries.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana, en relació amb les subvencions o ajudes concedides.
  
Article 10. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat.
  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte en la totalitat i, en tot cas, amb anterioritat al 15 de novembre de 2002, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
  
a) Factures i la resta de documents justificatius de la despesa efectuada, expedits d'acord amb la normativa vigent.
  
b) Acreditació, si és el cas, del compliment de les obligacions i condicions que s'hagueren establit en la resolució.
  
3. Amb caràcter general, no serà subvencionable l'IVA satisfet per l'adquisició de béns o servicis i, en general, qualsevol impost pagat pel beneficiari.
  
Article 11. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, així com el compliment dels requisits i les condicions que determinen la concessió de l'ajuda.
  
- Fer constar de manera explícita en la difusió de les accions subvencionades, el suport de la Conselleria d'Innovació i Competitivitat.
  
Article 12. Minoració i resolució de l'ajuda concedida
  
1. L'alteració d'alguna de les característiques del projecte aprovat, com ara l'incompliment de condicions i terminis establits en la resolució, la no-execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà originar-ne la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 2002 i de conformitat amb el que s'ha establit en la Llei 10/2001, de 27 de desembre, de Pressupostos de la Generalitat Valenciana per a l'exercici 2002, les ajudes previstes en la present orde es finançaran a càrrec de la secció 11, programa 622.10, Ordenació i Promoció Comercial, línia T3096000, per un import global màxim de 103.000 euros.
  
Segona
  
1. En el supòsit que els documents exigits que han d'acompanyar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència en què es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si és el cas, l'acreditació per uns altres mitjans, dels requisits a què fa referència el document.
  
DISPOSICIONS FINALS
  
Primera
  
Es faculta la Direcció General de Comerç i Consum per a dictar les resolucions necessàries per al desenvolupament, l'eficàcia i l'execució de la present orde.
  
Segona
  
La present orde entrarà en vigor el dia de la seua publicació en el Diari Oficial de la Generalitat Valenciana.
  
València, 13 de juny de 2002
  
El conseller d'Innovació i Competitivitat